Chad, 4 ander van SA kwalifiseer | Netwerk24
Deur Tinus Van Staden 10 Augustus 2018 13:15
Chad le Clos by die Statebondspele in aksie. Foto: Gallo Images
Chad le Clos sal Suid-Afrika se aanslag by die Wêreld-kortbadkampioenskappe in Desember in China lei nadat hy Donderdag een van vyf swemmers was wat op die eerste dag van die nasionale kortbad-kampioenskappe vir dié byeenkoms gekwalifiseer het.
Le Clos en die belowende Zane Waddell (20) het albei Donderdag in Durban in die 100 m-vryslag gekwalifiseer, terwyl drie vroue – Tatjana Schoenmaker, Emily Visagie en Erin Gallagher – hul vliegkaartjies na China bespreek het, waar die Wêreldkampioenskappe van 11 tot 19 Desember aangebied word.
Tatjana Schoenmaker / Foto: Gallo Images
Le Clos het die 100 m-vryslag in ’n tyd van 46.45 sekondes gewen, met Waddell in die tweede plek in 47.54. Om vir dié nommer by die Wêreldkampioenskappe te kwalifiseer, moes swemmers vinniger as 47.78 geswem het.
Schoenmaker, wat vroeër vanjaar by die Statebondspele in Australië twee goue medaljes gewen het, het ’n kwalifiserende tyd in die 200 m-borsslag geswem. Haar wentyd van 2:18.93 is meer as goed genoeg om te verseker sy lei weer die aanslag van die Suid-Afrikaanse vroue op ’n groot byeenkoms. Die kwalifiserende tyd in die 200 m-borsslag vir vroue is 2:24.60.
Emily Visagie by die Statebondspele vroeër vanjaar in die Goudkus, Australië. Foto: Gallo Images
Visagie, wat ook vanjaar by die Statebondspele in aksie was, het in dieselfde nommer as Schoenmaker gekwalifiseer. Sy het tweede in 2:23.03 geëindig.
Die derde vrou wat haar naam by die kwalifiseerders gevoeg het, Gallagher, het die 100 m-vryslag in ’n tyd van 53.34 gewen – vinniger as die kwalifiserende tyd van 53.78.
Alles het egter nie klopdisselboom verloop nie en daar was trane vir die 16-jarige Rebecca Meder. Sy het dit net-net misgeloop om in die 800 m-vryslag te kwalifiseer. Haar wentyd van 8:36.35 was minder as ’n sekonde stadiger as die kwalifiserende tyd van 8:35.69.
Die Suid-Afrikaanse kortbad-kampioenskappe duur tot Sondag.
Meer oor: Swem | Tatjana Schoenmaker | Chad Le Clos
Hill hoop dosyn SA swemmers haal China-span